ФIы псоми я къежьапIэ
Урысейпсо махуэшхуэм теухуа зэхыхьэ гуапэхэр республикэм и къалащхьэми щекIуэкIащ.
Налшык къалэ округым и ЦIыхубзхэм я советым, Пенсионерхэм я зэгухьэныгъэм я гуащэ Дыджэш Лидэ къалащхьэм и щIыпIэ дахэхэм ящыщ, тхакIуэ цIэрыIуэ Вовчок Маркэ и цIэр зезыхьэ литературэ музейм и пщIантIэм щригъэкIуэ-кIащ зэхыхьэ гъэщIэгъуэн. Абы щагъэлъэпIащ я сабий цIыкIухэр ящIыгъуу къэкIуа анэхэр. Псалъэ гуапэ куэд хужаIащ цIыхубз лэжьакIуэхэм, цIыхубз ветеранхэм. Унагъуэм и джэлэс цIыхубзхэм къаIущIащ шынэ-шынэ Iэрамэ къаIэщIэзылъхьахэр.
— 2008 гъэ лъандэрэ ди къэралым щагъэлъапIэ махуэшхуэр унагъуэм илъын хуей зэкъуэтыныгъэм, зэгурыIуэныгъэм, лъагъуныгъэм, нэмысымрэ хабзэмрэ я нэщэнэщ. Унагъуэм къэралым и дежкIэ мыхьэнэшхуэ иIэщ — аращ жылагъуэм лъабжьэ хуэхъур, унагъуэщ сабийм и гъэсэныгъэр къыщежьэр. Налшык къалэ округым и ЦIыхубзхэм я советым, Пенсионерхэм я зэгухьэныгъэм къабгъэдэкIыу сынывохъуэхъу мы махуэшхуэмкIэ. Узыншагъэ, насып, лъагъуныгъэ, зэгурыIуэ зэрылъ унагъуэ лъэщу фыпсэуну, гъащIэм гу щыфхуэну, — жиIащ Дыджэш Лидэ къызэхуэсахэм щехъуэхъум.
Псалъэ гуапэ анэхэм, бзылъхугъэхэм папщIэ жаIащ филологие щIэныгъэхэм я доктор ЩоджэнцIыкIу Нинэ, жылагъуэ лэжьакIуэшхуэ, сабиипщIым я анэ Дадали Лелэ, къэрал кIуэцI къулыкъум и подполковник, лэжьэн иухыу тIысыжа Черновэ Алёнэ сымэ.
Iэгуауэшхуэ щIэту ягъэлъэпIащ сабий куэд щапI унагъуэхэр, унагъуэщIэхэр. Абыхэм саугъэт лъапIэхэр иратащ, гулъытэ хуащIащ сабийхэми. Махуэшхуэ зэхыхьэм къыпащащ зэпеуэ зэмылIэужьыгъуэхэмкIэ.
Ягъэува Iэнэм телъ шхыныгъуэ гъэщIэгъуэнхэр жюрим хэтхэм зыIуагъахуэри, нэхъ гурыхьыр къыхахащ, анэхэри сабийхэри зэпеуащ уэрэд жыIэнкIэ, къафэкIэкIэ, ныбжьыщIэ цIыкIухэр усэхэм къеджащ. Зэпеуэхэм щытекIуахэми иратащ саугъэт.
Вовчок Маркэ и музейм и унафэщI Лэжьэрей Инессэрэ абы и лэжьэгъу Котовэ Аннэрэ зэхыхьэм къекIуэлIахэм тхакIуэм и музейм зыщрагъэплъыхьащ, абы щахъумэ тхылъхэм, дэфтэрхэм, Iэмэпсымэхэм щыгъуазэ ящIащ.
Къызэхуэсахэм я гукъыдэжыр къаIэтащ КъБР-м щIыхь зиIэ и артист Ало Арсен зи унафэщI «Ритмы гор» ансамблым и бэрэбэнауэ ныбжьыщIэхэу Хуртаев Хьэмидрэ Шаваев Тембулэтрэ, пшынэр зыгъэбзэрабзэ Шаваевэ Жаннетэ.
УАРДЭ Жантинэ.
Сурэтыр Сенич Михаил трихащ.
